Lo̍k-thian Thô-hn̂g Iá-kiû-tiûⁿ

**Lo̍k-thian Thô-hn̂g Iá-kiû-tiûⁿ**, goân-té hō-chò **Thô-hn̂g Kok-chè Iá-kiû-tiûⁿ**, tùi 2022-nî khai-sí chiap-siū Lo̍k-thian Chi̍p-thoân koan-miâ kái-chò chit-má ê miâ, ūi-tī Tâi-oân Thô-hn̂g-chhī Chheⁿ-po͘, koh hō-chò **Chheⁿ-po͘ Kiû-tiûⁿ**, **Chheⁿ-po͘ Iá-kiû-tiûⁿ**, **Thô-hn̂g Tōa-kī-tàn**; chit-ê só͘-chāi goân-té kui-ōe beh khí Chheⁿ-po͘ Kī-tàn, tān-sī lo̍h-bóe bô-khí kī-tàn, kái-chò khí kok-chè piau-chún iá-kiû-tiûⁿ, 2009-nî oân-kang, 2011-nî chiâⁿ-chò Tiong-hôa Chit-pāng Lamigo Thô-oân ê chú-tiûⁿ. 2012-nî ūi-tio̍h kí-pān 2012-nî Sè-kài Tāi-ha̍k Iá-kiû Kím-phiau-sài ke khí gōa-iá koan-chiòng-se̍k, chē-ūi tùi 12,000-se̍k cheng-ka kàu 20,000-se̍k. 2020-nî Lamigo Thô-oân bē hō͘ Lo̍k-thian liáu-āu mā chiâⁿ-chò Tiong-hôa Chit-pāng Lo̍k-thian Thô-oân ê chú-tiûⁿ.

Chit-ê kiû-tiûⁿ tû-liáu kok-chè iá-kiû-tiûⁿ í-gōa, koh lēng-gōa khí Nâ-kiû-tiûⁿ, Lúi-kiû-tiûⁿ..., pēng-chhiáⁿ koh-ū hù-sio̍k kiû-tiûⁿ Chheⁿ-po͘ Ūn-tōng Kong-hn̂g Iá-kiû-tiûⁿ.

## Le̍k-sú
2008-nî 12-goe̍h 24, kiû-tiûⁿ chèng-sek khí-kang. 2009-nî 12-goe̍h 12, kiû-tiûⁿ chèng-sek oân-kang, keh-ji̍t chèng-sek khé-iōng. 12-goe̍h 28, kí-pān 2009-nî Bí-chin-lông-poe Choân-kok Sêng-pāng Nî-tō͘ Bêng-chú Cheng-pà-sài, mā sī Thô-hn̂g Kiû-tiûⁿ ê tē-1-tiûⁿ pí-sài.2010-nî 3-goe̍h 21，Tiong-hôa Chit-pāng thâu-chi̍t-pái tī Thô-hn̂g Iá-kiû-tiûⁿ chìn-hêng pí-sài, lo̍h-bóe sī Thóng-it 7-ELEVEn Sai í 8:5 kek-pāi Hiaⁿ-tī Chhiūⁿ. 10-goe̍h 4-hō, chng-siat LED tōa-êng-bō͘. 10-goe̍h 19, chit-pāng Chóng-koan-kun-sài thâu-chi̍t-pái tī chia chìn-hêng, lo̍h-bóe Hiaⁿ-tī Chhiūⁿ í 3:0 kek-pāi Hèng-lông Gû. 2011-nî 1-goe̍h 6-hō, Lamigo Thô-oân khai-sí jīn-ióng Thô-hn̂g Kiû-tiûⁿ. 2012-nî 10-goe̍h 16, gōa-iá koan-chiòng-se̍k tī Chóng-koan-kun-sài chèng-sek khé-iōng.

Tī Lamigo Thô-oân thui-tōng tan-it chú-tiûⁿ chè kah kái-piàn ka-iû ê hong-sek chi-hā, Thô-hn̂g Iá-kiû-tiûⁿ í-keng chiâⁿ-chò choân Tâi-oân khòaⁿ-kiû khoân-kéng iu-chit ê iá-kiû-tiûⁿ, m̄-nā koan-chiòng-se̍k khoân-kéng chheng-khì, koh tōa-chhut-chhiú kái-kiàn it sam-lúi-chhek kiû-oân hiu-sek-sek téng-koân ê èng-oān bú-tâi, keng-sin pò͘-im siat-pī, ke khí DJ-sek, hō͘ kiû-thoân tī 2014-nî kiû-kùi, si̍t-si "choân-oân chú-tiûⁿ", lāi-iá ē-chân khòaⁿ-tâi àn-chiàu kah bú-tâi ê kī-lī pun-chò jia̍t-khu kah hui-jia̍t-khu, pēng-chhiáⁿ pêng-ji̍t kah kà-ji̍t ê phiò mā ū bô-kâng ê kè-siàu, lēng-gōa kheh-tūi ê èng-oān-khu mā sóa-khì iū-gōa-iá khòaⁿ-tâi. 2016-nî kiû-thoân koh tī lāi-iá khòaⁿ-tâi ke chng khoân-hêng LED êng-bō͘, pēng-chhiáⁿ tī sam-lúi-chhek siat-tì ho̍k-ha̍p-sek chhan-ím-khu.2020-nî tī Lamigo Thô-oân bē hō͘ Lo̍k-thian Chi̍p-thoân Tu-sek Hōe-siā liáu-āu tī it-lúi-chhek, sam-lúi-chhek siat-tì "Rock Seat" khu.2022-nî iû Lo̍k-thian Chi̍p-thoân koan-bêng chò "Lo̍k-thian Thô-hn̂g Iá-kiû-tiûⁿ", pēng-chhiáⁿ tī pún-lúi āu-piah siat-tì "Chun-oân-se̍k", kā í-á kái-chò kah Ji̍t-pún Lo̍k-thian Seng-bēng Kiû-tiûⁿ kāng-khoán ê í-á pēng-chhiáⁿ tī it-lúi-chhek téng-koân ê khòaⁿ-tâi siat-tì "Thoân-oân-se̍k".2023-nî tī chó-gōa-iá khòaⁿ-tâi siat-tì "Tōa-lo̍k Pàng-sang-khu", ū chháu-á-po͘-khu kah iá-chhan-khu. 2023-nî-té khai 1.2-ek chìn-hêng "tē-tiûⁿ pâi-chúi kah phùn-koàn hē-thóng kái-siān", "àm-sî chiàu-bêng hē-thóng kái-siān" kah "gōa-iá khòaⁿ-tâi tē-pêⁿ kah í-á keng-sin" téng 3-tōa kang-têng, gōa-iá khòaⁿ-tâi í-á choân-pō͘ keng-sin, iōng Lo̍k-thian Thô-oân ê tāi-piáu-sek Lo̍k-thian âng.

## Kí-pān ê Oa̍h-tāng
### Tiōng-iàu Sài-sū
* Chit-pāng thâu-chiàn: 2010-nî 3-goe̍h 21 (lē-hêng-sài)
* Tiong-hôa Chit-pāng Bêng-seng-sài: 2013-nî, 2014-nî
* Tiong-hôa Chit-pāng Kùi-āu Thiau-chiàn-sài: 2023-nî, 2024-nî
* Tiong-hôa Chit-pāng Chóng-koan-kun-sài: 2010-nî, 2011-nî, 2012-nî, 2014-nî, 2015-nî, 2016-nî, 2017-nî, 2018-nî, 2019-nî, 2022-nî, 2023-nî
* À-chiu Chit-pāng Tōa-sài: 2011-nî, 2013-nî
* À-chiu Tong-kùi Iá-kiû Liân-bêng: 2012-nî, 2013-nî, 2017-nî
* Sè-kài Iá-kiû 12-kiông Sài: 2015-nî, 2019-nî

## Kiû-tiûⁿ Kì-lo̍k
### Siú-ūi Kì-lo̍k




### Kî-thaⁿ
* Thâu-chi̍t-tiûⁿ móa-tiûⁿ pí-sài: 2010-nî 3-goe̍h 21, Tiong-hôa Chit-pāng 21-nî tē-2-tiûⁿ lē-hêng-sài Sai-Chhiūⁿ-chiàn, koan-chiòng jîn-sò͘ 1.2-bān lâng.
* Siōng-chē tit-hun ê pí-sài: 2012-nî 8-goe̍h 10-hō, Tiong-hôa Chit-pāng 23-nî tē-175-tiûⁿ lē-hêng-sài, Hèng-lông Gû 5:24 Lamigo Thô-oân, mā-sī Tiong-hôa Chit-pāng sêng-li̍p í-lâi siōng-chē tit-hun ê pí-sài.
* Pòaⁿ-kùi chú-tiûⁿ siōng-chē sèng kah siōng-koân ê sèng-lu̍t: 2017-nî, Lamigo Thô-oân tī Thô-hn̂g chú-tiûⁿ í pòaⁿ-kùi 25-sèng 5-pāi, sèng-lu̍t .833, chhòng-chō liân-bêng ê sin kì-lo̍k.
* Tiong-chit kì-lo̍k: 2020-nî 6-goe̍h 6-hō, Tiong-hôa Chit-pāng 31-nî tē-76-tiûⁿ lē-hêng-sài, Chu Io̍k-hiân kòng chhut Tiong-hôa Chit-pāng tē-10000-hō hőng-bú-láng.
* Kò-jîn siōng-chē hőng-bú-láng: 2023-nî 4-goe̍h 16, Tiong-hôa Chit-pāng 34-nî tē-25-tiûⁿ lē-hêng-sài, Ngayaw Ake' kòng-chhut kò-jîn tē-300 hong, chiâⁿ-chò Tiong-hôa Chit-pāng le̍k-sú lāi-té siōng-chē hőng-bú-láng ê kiû-oân.

## Chham-khó Chu-liāu

## Gōa-pō͘ Liân-kiat
* 桃園縣政府體育局：桃園國際棒球場簡介 
* <台灣棒球場巡迴報導>第十五部-桃園國際棒球場
* 桃猿職業棒球隊全球資訊網
* 中華職棒大聯盟全球資訊網-桃園國際棒球場